Il-ħames laqgħa tal-Konferenza mal-Montenegro dwar l-Adeżjoni fil-livell tad-Deputati saret illum fi Brussell biex jinfetħu n-negozjati dwar l-aħħar kapitolu taħt skrutinju, il-Kapitolu 8 - Politika tal-kompetizzjoni. Id-delegazzjoni tal-Unjoni Ewropea kienet immexxija mis-Sa Irena Andrassy, Ambaxxatur, Rappreżentant Permanenti, f'isem il-Presidenza Kroata tal-Kunsill tal-Unjoni Ewropea. Il-Kummissjoni Ewropea kienet rappreżentata mis-Sur Christian DANIELSSON, Diretturi Ġenerali ta' DĠ NEAR, Politika Ewropea tal-Viċinat u Negozjati għat-Tkabbir. Id-delegazzjoni tal-Montenegro kienet immexxija mill-Ambaxxatur Bojan ŠARKIĆ, Kap tal-Missjoni tal-Montenegro għall-Unjoni Ewropea. Bil-Konferenza tal-lum, ser ikunu nfetħu għan-negozjati t-33 kapitolu kollha taħt skrutinju minn total ta' 35 kapitolu ta' negozjar, li tlieta minnhom diġà ngħalqu b'mod proviżorju. Ser jiġu ppjanati aktar Konferenzi dwar l-Adeżjoni, kif xieraq, sabiex il-proċess jitmexxa 'l quddiem fit-tieni nofs tal-2020. In-negozjati tal-adeżjoni nbdew f'Ġunju 2012. Il-kapitolu li nfetaħ Fir-rigward tal-ftuħ ta' negozjati dwar il-Kapitolu 8, Politika tal-kompetizzjoni, l-Unjoni eżaminat mill-qrib l-istat ta' tħejjija attwali tal-Montenegro. Bil-fehim li l-Montenegro għandu jkompli jagħmel progress fl-allinjament mal- acquis f'dan il-kapitolu u fl-implimentazzjoni tiegħu, l-UE nnotat li hemm punti ta' riferiment li jeħtieġ li jintlaħqu qabel l-għeluq proviżorju ta' dan il-kapitolu. Barra minn hekk, l-UE ssottolinjat li ser tiddedika attenzjoni partikolari għall-monitoraġġ tal-kwistjonijiet speċifiċi kollha msemmijin fil-pożizzjoni komuni tagħha. Il-monitoraġġ tal-progress fl-allinjament mal- acquis u l-implimentazzjoni tiegħu ser ikompli tul in-negozjati. Il-Konferenza ser ikollha terġa' lura għal dan il-kapitolu f'ħin opportun. Il-punti ta' riferiment għall-kapitolu li nfetaħ huma kif ġej: Kapitolu 8 - Politika tal-kompetizzjoni: Il-Montenegro lesta allinjament leġislattiv mal-acquis tal-UE kopert mill-kapitolu dwar il-Politika tal-Kompetizzjoni. Il-Montenegro bena kapaċità amministrattiva u ġudizzjarja adegwata fil-qasam tal-antitrust, il-fużjonijiet u l-kontroll tal-għajnuna mill-Istat. Il-Montenegro wera rekord ta' infurzar sodisfaċenti fil-qasam tal-antitrust, il-fużjonijiet u l-kontroll tal-għajnuna mill-Istat, inkluż rekord ta' segwitu amministrattiv u ġudizzjarju effettiv u effiċjenti tal-irregolaritajiet identifikati, inkluż permezz tal-impożizzjoni ta' sanzjonijiet ta' deterrent, fejn xieraq. Fil-każijiet li ġejjin, l-Aġenzija għall-Protezzjoni tal-Kompetizzjoni, bħala l-awtorità nazzjonali dwar l-għajnuna mill-Istat, ivvalutat il-preżenza u l-kompatibbiltà tal-għajnuna mill-Istat mad-dispożizzjonijiet tal-Ftehim ta' Stabbilizzazzjoni u Assoċjazzjoni (FSA), u ordnat l-irkupru tagħha, fejn tali għajnuna tkun ġiet identifikata bħala inkompatibbli: fir-rigward ta' Montenegro Airlines, jekk l-għajnuna kollha mill-Istat mogħtija lill-kumpannija sa mill-2012 hijiex kompatibbli mad-dispożizzjonijiet tal-FSA dwar l-għajnuna mill-Istat. Dan jeħtieġ li jinkludi d-dispożizzjonijiet tal-Liġi dwar l-investiment fil-konsolidazzjoni u l-iżvilupp ta' Montenegro Airlines adottata mill-Parlament tal-Montenegro f'Diċembru 2019; jekk Uniprom KAP irċevietx għajnuna inkompatibbli; fir-rigward tal-awtostrada Bar-Boljare, jekk kienx hemm għajnuna inkompatibbli fil-finanzjament tal-kostruzzjoni tal-awtostrada u l-operat tagħha.